АҞӘА, рашәара 4– Sputnik, Бадраҟ Аҩӡба. Ашьапылампыл азы Европа ачемпионат ConIFA-2019 аҟны Аԥсныи Сапми (Лапландиа) ркомандақәа реицыхәмарраан Аԥснытәи акоманда аиааира агеит 1:0 ҳәа.
Ахәмарра актәи ахәҭа ампыл аиҳарак адәы агәҭаҿ акәын иахьыркыз. Ишәарҭаз аҭагылазаашьа аԥснытәи акомандаз иҟалеит 21-тәи аминуҭ азы. Сапми ахәмарыҩ ампыл амба иҭаиршәырц ак игымхеит, аха амбахьчаҩ Инал Кацәба акоманда еиқәирхеит.
Актәи атаим анҵәамҭаз аԥснытәи акоманда имҩаԥыргаз ажәыларақәа ирылҵшәахеит 45-тәи аминуҭ азы Георги Дгьебуаӡе иҭаиршәыз ампыл.
Аҩбатәи атаим еиҳа ицыхцыхны иалагеит, аха ампыл аҭаршәра залымшеит.
Иара убри аамҭазы агәыԥ "А" алахәылацәа Ашьха Ҟарабахи Чамериеи реицыхәмарра хыркәшахеит 3:1 ҳәа Чамериа аиааирала. Абасала агәыԥ аҿы акомандақәа ҩба-ҩба хәмарра мҩаԥыргахьеит.
Аԥснытәи акоманда 6 очкок амоуп, Ашьха Ҟарабахи Чамериеи хԥа-хԥа очко рымоуп, Сампи макьаназ очко амам.
Ахәмаррақәа реихшьаалақәа рыла рашәара 4 еилкаахоит плеи-офф ихәмаруа акомандақәа ҩба.